Nos Huges, par la grâce de Deu evesque de Lengres, faisons savoir à toz ceauz qui verront cestes presentes letres que Wilemins de Sain Ceigne, qui fu fiz mon segnor Perron de Sain Ceigne, a promis por bone foi al duc de Borgoigne, que se il ne povoit rachater sa chose de Athées que il a vendu son uncle mon segnor Hugon de Sain Ceigne por dus cenz livres d’estevenens a la feste Saint Reine, qui vient en un an, si com il nos a fait a entendre, li devant diz Willemins de Saint Ceigne penroit autant de terre en fé et en chasement dou duc de Borgoigne à Ancé. Et porce que ceste chose soit ferme et estauble, nos devans diz evesques de Lengres avons bailliés nos letres saelées de nostre seal au duc de Borgoigne por lo comandement et por la proiere dou devant dit Willemin de Saint Ceigne. Et cestes letres furent donées al tens que li nonbres des années Nostre Segnor estoit de m et ije et xl et sex, la deraine semaine de septembre.